ענת יהלום

ענת יהלום (נולדה ב-1954) היא נכת צה"ל שנפגשה עם נשיא מצרים אנואר סאדאת לאחר חתימת הסכם השלום; ספורטאית עבר שהשתתפה במרתוני ניו יורק עם נבחרת נכי צה"ל, מרצה בנושאי שיקום, זוכת "אות המופת השיקומי" של משרד הביטחון, ממייסדות עמותת "אתגרים", שליחת הסברה בדרום אפריקה, מחברת הספר האוטוביוגרפי "לקום", ובעלת תואר דוקטור לשם כבוד מאוניברסיטת בר-אילן.

 ביוגרפיה 
ענת יהלום נולדה בקבוצת כנרת שבעמק הירדן, בת שנייה מבין ארבע בנותיהם של פנינה ויוסף (יוסק'ה) יהלום, חברי פלמ"ח שעברו לקיבוץ בשנת 1953. אמה שימשה מורה לתנ"ך, ואביה, יליד גרמניה, עלה לארץ במסגרת עליית הנוער, התחנך במוסד החקלאי בן שמן, ובתום מלחמת העצמאות שימש מדריך בבית הספר לקצינים ולאחר מכן גויס לשירות במוסד. בילדותה התגוררה עם אמה ואחיותיה, בעת שאביה שהה בשליחות המוסד במרוקו במשך כשנתיים. לאחר מכן התאחדה המשפחה בפריז, שם חיו כשנתיים נוספות עד ששבו לישראל בעקבות פרוץ מלחמת ששת הימים.

 פציעתה 
ב-6 באוקטובר 1973, שירתה יהלום כקצינת ח"ן ומנהלת לשכת מג"ד גדוד 184 של חטיבה 14, סא"ל שאול שלו, בבסיס טסה בסיני. בשעה 14:00 הפציצו מטוסי מיג של חיל האוויר המצרי את הבסיס ויהלום נפצעה קשה מפגיעת רקטה סמוך ללשכה בה שהתה ודאגה לפינוי שאר החיילות מהבסיס. היא פונתה במסוק לבית החולים תל השומר, רגלה נקטעה כמעט לחלוטין, רסיסים חדרו לריאותיה, היא איבדה דם רב והייתה על סף מוות. היא נותרה מאושפזת במשך שנה, ולאחר מכן עברה תהליך שיקום ארוך שכלל 27 ניתוחים והשתלות עור, והייתה מרותקת קרוב לעשור בכיסא גלגלים.

בשנת 1977 הזמין ראש הממשלה מנחם בגין את יהלום להשתתף במפגש של נכי צה"ל עם נשיא מצרים אנואר סאדאת, בעקבות חתימת הסכמי השלום עם מצרים. יהלום נחשבה אז לאישה היחידה שנפצעה במלחמת יום הכיפורים כחיילת. לימים גילתה יהלום כי הייתה חיילת נוספת מלבדה שנפצעה במלחמה. סאדאת ביקש ממנה לארח את רעייתו, ג'יהאן סאדאת, בביקורה בישראל. יהלום אירחה את ג'יהאן בבית הלוחם בתל אביב, שם חשפה בפניה את המודל הישראלי לשיקום נכי צה"ל.

 שיקום 
לאחר הפציעה למדה ללכת מחדש תוך שימוש בפרוטזה, סיימה לימודי חינוך והוראת אמנות, והחלה לעסוק בהוראה. בהמשך שימשה כשליחת עלייה והסברה בדרום אפריקה מטעם הסוכנות היהודית, וכן כשליחת המגבית בפרויקטים חינוכיים.

יהלום אימצה את הספורט ככלי שיקומי ונפשי. תחילה למדה לשחות באמצעות הידיים ב"בית הלוחם", ובהמשך התמחתה ברכיבה על אופני יד, הייתה חברה במשך 15 שנה בנבחרת ארגון נכי צה"ל למרתון ניו יורק והשתתפה במספר מרתונים בינלאומיים. כמו כן היא אחת המייסדות של עמותת אתגרים, חברה בפורום נשים נכות צה"ל, ובפרויקט השיקום "Heroes to Heroes", המפגיש נכי מלחמה אמריקאים וישראלים.

בשנת 2023 פרסמה את ספרה האוטוביוגרפי "לקום", בו היא מתארת את חוויותיה ממלחמת יום הכיפורים, תהליך השיקום, והתמודדות עם משברים נוספים בחייה. במקביל לספר, יהלום גם מעבירה את ההרצאה "לקום אל החיים", המבוססת אף היא על סיפור חייה. באחת ההרצאות פגשה את טייס המסוק שפינה אותה והציל את חייה, ואחרי 40 שנה פגשה גם את הרופא שטיפל בה.

 פרסים והוקרה 
 אות המופת השיקומי של משרד הביטחון
 תואר דוקטור לשם כבוד מאוניברסיטת בר-אילן

 חיים אישיים 
במהלך אשפוזה נישאה יהלום לרפי רימשון, עימו הייתה בזוגיות עוד טרם פציעתה. השניים הורים לשלושה בנים, שניים מהם ילדה יהלום בעודה בכיסא גלגלים. בנה הבכור הוא המחזאי והיוצר גיורא יהלום, שנקרא על שם גיורא צור, בן כנרת שנפל בסיני. מתגוררת ברעננה.

 קישורים חיצוניים 





 הערות שוליים 

קטגוריה:נכי צה"ל
קטגוריה:קבוצת כנרת: אישים
קטגוריה:דוקטור לשם כבוד
קטגוריה:שליחות הסוכנות היהודית
קטגוריה:ישראליות שנולדו ב-1954